KOMISIJOS REGLAMENTAS (ES) 2021/1175

2021 m. liepos 16 d.

kuriuo dėl poliolių naudojimo tam tikruose mažiau kalorijų turinčiuose konditerijos gaminiuose iš dalies keičiamas Europos Parlamento ir Tarybos reglamento (EB) Nr. 1333/2008 II priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,

kadangi:

(1) Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;

(2) pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą tas sąrašas gali būti atnaujintas Komisijos iniciatyva arba gavus paraišką;

(3) 2018 m. gruodžio 18 d. buvo pateikta paraiška leisti naudoti poliolius kaip saldiklį mažiau kalorijų turinčiuose kietuosiuose konditerijos gaminiuose (saldainiuose ir ledinukuose), minkštuosiuose konditerijos gaminiuose (kramtomuosiuose saldainiuose, guminukuose ir plaktos cukraus masės gaminiuose/zefyriniuose saldainiuose), saldymedžio saldainiuose, nugoje ir marcipanuose, stipriai aromatizuotose gaivinamosiose pastilėse ir burnos kvapo gaivinamosiose pastilėse. Vėliau pagal Reglamento (EB) Nr. 1331/2008 4 straipsnį su šia paraiška buvo supažindintos valstybės narės;

(4) polioliai yra mažai kaloringi saldikliai ir gali būti naudojami iš dalies arba visiškai pakeisti kaloringus cukrus tam tikruose konditerijos gaminiuose. Dėl to sumažėja jų kaloringumas ir vartotojams pateikiama mažiau kalorijų turinčių produktų pagal Reglamento (EB) Nr. 1333/2008 7 straipsnį. Mažiau kalorijų turinčiuose konditerijos gaminiuose kartu naudojant poliolius ir cukrus, gaminiams suteikiama saldumo ir pageidaujamų funkcijų bei juslinių savybių, kurių neįmanoma užtikrinti kitomis sudedamosiomis dalimis arba naudojant tik poliolius;

(5) laikoma, kad ribotas poliolių kaip saldiklių naudojimas maisto produktuose yra priimtinas, jei atsižvelgiama į jų vidurius laisvinantį poveikį (3). Pagal Reglamentą (EB) Nr. 1333/2008 poliolių paprastai neleidžiama naudoti gėrimuose dėl to, kad jie gali laisvinti vidurius. Tačiau mažai tikėtina, kad naudojant poliolius kietuose maisto produktuose, pvz., konditerijos gaminiuose, su kuriais susijusi paraiška, iš visų šaltinių suvartojant mažiau kaip 20 g poliolių per parą, pasireikštų nepageidaujami vidurių laisvėjimo simptomai (4). Todėl Reglamentu (EB) Nr. 1333/2008 juos jau leidžiama naudoti pagal quantum satis principą 05.2 kategorijos maisto produktuose „Kiti konditerijos gaminiai, įskaitant burnos kvapo gaivinamąsias pastiles“, be kitų paskirčių, siekiant visiškai pakeisti cukrus produktuose, į kuriuos nepridėta cukraus. Siūlomas naudojimo išplėtimas susijęs tik su daliniu cukrų pakeitimu tų pačių rūšių produktuose, todėl poliolius būtų galima naudoti tik tokiu kiekiu, kuris nesiejamas su nepageidaujamais vidurių laisvėjimo simptomais;

(6) pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Tarnybos pateikti nuomonę, išskyrus atvejus, kai atnaujinus minėtą sąrašą nebus jokio poveikio žmonių sveikatai. Leidimas naudoti poliolius kaip saldiklius mažiau kalorijų turinčiuose konditerijos gaminiuose greta jau leidžiamo naudojimo konditerijos gaminiuose, į kuriuos nepridėta cukraus, yra to sąrašo atnaujinimas, dėl kurio nebus jokio poveikio žmonių sveikatai. Todėl Tarnybos nuomonės prašyti nebūtina. Siekiant užtikrinti, kad vartotojai gautų tinkamą informaciją, maisto produktų, kurių sudėtyje yra daugiau kaip 10 % pridėtinių poliolių, kuriuos leidžiama naudoti pagal Reglamento (EB) Nr. 1333/2008 II priedą, etiketėje pagal Europos Parlamento ir Tarybos reglamento (ES) Nr. 1169/2011 (5) III priedą turi būti nurodytas privalomas teiginys „Nesaikingai vartojamas produktas gali turėti vidurius laisvinantį poveikį“;

(7) todėl tikslinga leisti naudoti poliolius kaip saldiklį tam tikruose 3 konstatuojamosios dalies pirmame sakinyje nurodytuose mažiau kalorijų turinčiuose produktuose, priskiriamuose 05.2 maisto produktų pakategorei „Kiti konditerijos gaminiai, įskaitant burnos kvapo gaivinamąsias pastiles“quantum satis principu;

(8) todėl Reglamento (EB) Nr. 1333/2008 II priedą reikėtų atitinkamai iš dalies pakeisti;

(9) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 1333/2008 II priedas iš dalies keičiamas pagal šio reglamento priedą.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. liepos 16 d. Komisijos vardu Pirmininkė Ursula VON DER LEYEN

(1) OL L 354, 2008 12 31, p. 16.

(2) 2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).

(3) Report of the scientific Committee for Food (SCF) concerning sweeteners (SCF, 1984), Opinion of the Scientific Committee on Food on Erythritol (opinion of 5 March 2003).

(4) Report of the scientific Committee for Food (SCF) concerning sweeteners (Opinion expressed on 11 December 1987 and 10 November 1988).

(5) 2011 m. spalio 25 d. Europos Parlamento ir Tarybos reglamentas (ES) Nr. 1169/2011 dėl informacijos apie maistą teikimo vartotojams, kuriuo iš dalies keičiami Europos Parlamento ir Tarybos reglamentai (EB) Nr. 1924/2006 ir (EB) Nr. 1925/2006 bei kuriuo panaikinami Komisijos direktyva 87/250/EEB, Tarybos direktyva 90/496/EEB, Komisijos direktyva 1999/10/EB, Europos Parlamento ir Tarybos direktyva 2000/13/EB, Komisijos direktyvos 2002/67/EB ir 2008/5/EB bei Komisijos reglamentas (EB) Nr. 608/2004 (OL L 304, 2011 11 22, p. 18).